"Gulnora Karimova o'g'ri va u adolat oldida javob berishi kerak" 
Uyushgan jinoyatchilik va korrupsiyani yoritish loyihasi (OCCRP) nomli xalqaro tashkilotning fosh etishicha, Gulnora Karimova oldin iddao qilinganidan ham ochko'zroq va ayyorroq ish yuritgan.
"TeliaSonera" va "VimpelCom" kompaniyalari O'zbekistonga kirib, biznes qilishini ta'minlash uchun prezident qizi ulardan ulkan muqdorda pora olgan. O'zbekistonda mobil xizmati boshqa ko'plab mamlakatlarga qaraganda qanchalik qimmat turishini hisobga olsak, deyiladi , Gulnora Karimova misli ko'rilmagan darajada o'g'rilik qilgani haqida ma'lumot yetarli. Uning aytganini qilmagan firmalar, jumladan Amerika bizneslari mamlakatdan haydalgan. "Amerika Ovozi" yuqoridagi ayblovlar haqida Gulnora Karimovaning o'zidan so'rab, uning munosabatini bilishni istaydi, biroq prezident qizi qayerda? Undan o'tgan yildan beri darak yo’q. 2013-yilning kuzida u boshliq tashkilot va bizneslar tekshirila boshlagan va birin-ketin yopilgan. Unga ishlagan va yaqin bo'lgan odamlar ustidan tergov ishlari ochilgan, ko'plari qamalgan. Gulnora Karimovaning o'zi, ayrim manbalarga ko'ra, uy qamog'ida. O'zbekiston hukumati prezident qizi taqdiri haqida og'iz ochmaydi. Yevropaning bir necha davlatida uning faoliyati bilan bog'liq tergov ishlari ketmoqda, xususan Fransiya, Shveysariya va Shvetsiyada. Vaziyatni yaqindan kuzatayotgan o'zbekistonlik faol Ulug'bek Bakirov "Amerika Ovozi" bilan suhbatda deydiki, Gulnora Karimova kim ekani bugun dunyoga ma'lum va unga nisbatan qanday chora ko'rish kerakligi ham ayon. O'zbekiston ahli haqiqatni bilmaydi, deydi Bakirov. Ijtimoiy tarmoqlarda odamlar faollashayotgan bo'lishi mumkin, biroq oddiy xalq nafaqat dunyoda, balki vatanda nima bo'layotgani haqida yetarlicha ma'lumotga ega emas. O'zbekistonning chorak asrlik prezidenti lavozimda qolish ahdida qat'iy turgan bir paytda uning farzandi shantaj va boshqa qora yo'llar bilan kamida 1 milliard dollarni o'margani qabih jinoyatdir, deydi suhbatdosh. Ulug'bek Bakirov O'zbekistondagi prezident saylovlari oldidan internetda boshlangan tashabbus - tashkilotchilaridan biri. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.